Sentiasa kemas kini maklumat pelajar
BINTULU: Pihak sekolah khususnya di bawah Dewan Undangan Negeri (DUN) Samalaju disarankan supaya sentiasa mengemas kini maklumat pelajar untuk memastikan para pelajar yang layak tidak tercicir daripada menerima Bantuan Bantuan Pakaian Seragam Sekolah Yayasan Sarawak. Ahli Dewan Undangan Negeri (ADUN) Samalaju, Majang Renggi berkata, usaha tersebut juga membolehkan pelajar menerima bantuan,  seterusnya meringankan beban yang ditanggung oleh keluarga. “Saya menyarankan ibu bapa dan anak-anak juga memberikan maklumat yang betul kepada pihak sekolah untuk tujuan tersebut,” katanya ketika menyerahkan bantuan tersebut bertempat di Pejabat Daerah Bintulu, semalam. Menurutnya, seramai 501 penerima bantuan tersebut dari 18 buah sekolah di bawah DUN Samalaju melibatkan kos sebanyak RM100,200.00. Majang dalam pada itu menyarankan kepada pihak Yayasan Sarawak supaya bantuan tersebut tidak terhad kepada pakaian seragam sahaja. “Dicadangkan supaya baucar ini dapat diperluas penggunaannya khususnya untuk tujuan peranti dan sebagainya memandangkan kini pembelajaran secara dalam talian,” katanya. Sehubungan itu, beliau berharap nilai bantuan tersebut juga dapat ditambah oleh pihak Yayasan Sarawak memandang harga barang kini melonjak tinggi. Dalam perkembangan sama beliau memaklumkan  bahawa baucar bantuan pakaian seragam terbabit dapat digunakan di Everwin Fashion House (Bintulu) Sdn. Bhd. Iaitu di No 1-6, Jalan Queen dan No 22-28, Jalan Keppel, Bintulu. 
See author's posts
